
«Қазақстан темір жолы» ұлттық компаниясы» акционерлік қоғамында жеке тұлғалардың және заңды тұлғалар өкілдерінің өтініштерін қарау тәртібі
 
1.  «Қазақстан темір жолы» ұлттық компаниясы» акционерлік қоғамында (бұдан әрі – Компания) жеке тұлғалардың және заңды тұлғалар өкілдерінің өтініштерін қарау тәртібі 2020 жылғы 29 маусымдағы №350-VI Қазақстан Республикасының Әкімшілік рәсімдік-процестік кодексіне (бұдан әрі – ӘРПК), Қазақстан Республикасы Мәдениет және спорт министрінің 2023 жылғы 25 тамыздағы №236 бұйрығымен бекітілген Мемлекеттік және мемлекеттік емес ұйымдарда құжаттандыру, құжаттаманы басқару және электрондық құжат айналымы жүйелерін пайдалану қағидасына сәйкес жүзеге асырылады.
2. Өтініш өтініште қойылған мәселелерді шешу құзыретіне кіретін лауазымдық тұлғаға бағытталуы тиіс.   
3. Өтінішке өтініш иесі қол қоюы немесе электрондық цифрлық қолтаңбамен расталуы тиіс.   
4. Электрондық пошта арқылы келіп түскен өтініштер электрондық цифрлық қолтаңба болған жағдайда ғана қабылданады және тіркеледі. 
5. Жеке тұлғалардан және заңды тұлғалар өкілдерінен келіп түскен өтініштерді қабылдау Компания ғимаратының фойесінде орнатылған арнайы жәшік арқылы жүзеге асырылады. 
6. Өтініштерді алуды "ҚТЖ "ҰК" АҚ - "Әкімшілік басқару" филиалының ұйымдастыру және құжаттамалық қамтамасыз ету бөлімінің маманы мереке және демалыс күндерін қоспағанда, күн сайын, белгіленген график бойынша сағат 11.00 және 16.00-де жүргізеді. 
7. Ол бойынша авторлықты анықтау мүмкін емес, өтініш берушінің қолтаңбасы, соның ішінде электрондық цифрлық қолтаңбасы, почталық мекенжайы жоқ өтініш домалақ арыз болып саналады және қарауға жатпайды. Сондай-ақ онда мәселенің мәні баяндалмаған өтініш те қарауға жатпайды. 
Дайындалып жатқан немесе жасалған қылмыс немесе мемлекеттік қауіпсіздікке қатер туралы мәліметтері бар өтініштер олардың қатарына енбейді және мемлекеттік органдарға олардың құзыретіне сәйкес кідіріссіз қайта бағытталуы тиіс. 
8. Өтініштер мазмұнына қарай Компания басшылығына қарауға жіберіледі. 
9. Өтініштерді қарау мерзімі олар «ҚТЖ «ҰК» АҚ-тың бақылау және басқаруды құжаттамалық қамтамасыз ету департаментіне келіп түскен күннен бастап саналады.
10. Өтініштер ҚР ӘРПК-де белгіленген мерзімдерде қаралады. 

